**Ministru kabineta noteikumu projekta „Atbalstāmo investīciju projekta apstiprināšanas un īstenošanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 2011.gada 15.decembra likums „Grozījumi likumā „Par uzņēmumu ienākuma nodokli”” (turpmāk – Likums). |
| 2. | Pašreizējā situācija un problēmas | Līdzšinējo kārtību, kādā iesniedzams un vērtējams investīciju projekta pieteikums atbalstāmo investīciju projekta statusa iegūšanai, noteica Ministru kabineta 2011.gada 12.aprīļa noteikumi Nr.287 „Kārtība, kādā iesniedzams un vērtējams investīciju projekta pieteikums atbalstāmā investīciju projekta statusa iegūšanai” (turpmāk – Ministru kabineta noteikumi Nr.287).2011.gada 15.decembrī Saeimā 2.lasījumā tika apstiprināts likumprojekts, kas paredz vairākas izmaiņas likuma „Par uzņēmumu ienākuma nodokli” 17.2pantā paredzētās uzņēmumu ienākuma nodokļa (turpmāk – UIN) atlaides piemērošanā, t.sk., jaunā redakcijā izteikts Ministru kabinetam dotais deleģējums izdot attiecīgus Ministru kabineta noteikumus. Ņemot vērā iepriekš minēto, nepieciešams izdot jaunus Ministru kabineta noteikumus, kas noteiks kārtību, kādā iesniedzams un vērtējams investīciju projekta pieteikums atbalstāmo investīciju projekta statusa iegūšanai, piemērojami nosacījumi nodokļa atlaides apvienošanai ar citu atbalstu, kā arī tiek sniegta informācija Ekonomikas ministrijai par projekta īstenošanu, vienlaikus nodrošinot Likuma normu pārņemšanu noteikumu projektā. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Ministru kabineta noteikumu projekta „Atbalstāmo investīciju projekta apstiprināšanas un īstenošanas kārtība” (turpmāk – noteikumu projekts) mērķis ir, pamatojoties uz likumā „Par uzņēmumu ienākuma nodokli” veiktajām izmaiņām, kas stājās spēkā šā gada 1.janvārī, noteikt kārtību, kādā iesniedzams un vērtējams investīciju projekta pieteikums atbalstāmo investīciju projekta statusa iegūšanai, piemērojami nosacījumi nodokļa atlaides apvienošanai ar citu atbalstu, kā arī tiek sniegta informācija Ekonomikas ministrijai par projekta īstenošanu.  Salīdzinot Ministru kabineta noteikumos Nr.287 iekļauto regulējumu ar noteikumu projektā iekļauto regulējumu, veiktas šādas izmaiņas:   1. lai nodrošinātu vienotas terminoloģijas lietošanu likumā „Par uzņēmumu ienākuma nodokli” un Ministru kabineta noteikumos, redakcionāli precizēts noteikumu nosaukums; 2. grozījumi likumā „Par uzņēmumu ienākuma nodokli” paredz paplašināt Ministru kabineta doto deleģējumu, papildinot to ar kārtību, kādā piemērojami nosacījumi UIN atlaides apvienošanai ar citu atbalstu, kā arī tiek sniegta informācija Ekonomikas ministrijai par projekta īstenošanu. Ņemot vērā iepriekš minēto, noteikumu projekts precizē jomas, kuras tiek regulētas ar Ministru kabineta noteikumiem; 3. saskaņā ar Eiropas Komisijas 2008.gada 6.augusta Regulu (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula (turpmāk - Komisijas Regula Nr.800/2008) 3.panta pirmo punktu, „atbalsta shēmas, kas atbilst visiem šīs regulas I nodaļas nosacījumiem, kā arī šīs regulas II nodaļas attiecīgajiem nosacījumiem, ir saderīgas ar kopējo tirgu Līguma 87.panta 3.punkta nozīmē un ir atbrīvotas no Līguma 88.panta 3.punktā paredzētās paziņošanas prasības, ja katrs individuālais atbalsts, kas piešķirts saskaņā ar šādu shēmu, atbilst visiem šīs regulas nosacījumiem un shēmā ir tieša atsauce uz šo regulu, norādot tās nosaukumu un atsauci uz publikāciju *Eiropas Savienības Oficiālajā Vēstnesī*.”. Ņemot vērā, ka Likums papildina likuma „Par uzņēmumu ienākuma nodokli” 17.2panta vienpadsmito daļu ar atsauci uz publikāciju *Eiropas Savienības Oficiālajā Vēstnesī*, noteikumu projekts paredz svītrot minēto atsauci no Ministru kabineta noteikumiem; 4. atbilstoši grozījumiem likumā „Par uzņēmumu ienākuma nodokli”, turpmāk gadījumos, kad komercsabiedrības papildus UIN atlaidei saņems arī citu valsts atbalstu, Ministru kabinets noteiks maksimāli pieļaujamos procentus, kādus drīkst sasniegt UIN atlaižu summa attiecībā pret sākotnējo ilgtermiņa ieguldījumu summu. Ņemot vērā minētās izmaiņas, noteikumu projekts precizē kārtību, kādā piemērojami nosacījumi UIN atlaides apvienošanai ar citu atbalstu. Noteikumu projektā iekļautais regulējums paredz, ka turpmāk projekta iesniedzējam būs jāinformē Ekonomikas ministrija par plānoto un saņemto komercdarbības papildu atbalstu, savukārt Ekonomikas ministrija informēs projekta iesniedzēju par iespējām apvienot nodokļa atlaidi ar komercdarbības papildu atbalstu, norādot maksimāli pieļaujamos procentus, kādus drīkst sasniegt UIN atlaižu summa attiecībā pret sākotnējo ilgtermiņa ieguldījumu summu. Minētā informācija tiks nosūtīta projekta iesniedzējam, kā arī iekļauta Ministru kabineta rīkojuma projektā par projekta atbalstīšanu, vienlaikus nodrošinot likuma „Par uzņēmumu ienākuma nodokli” 17.2 panta 1.1 daļā Ministru kabinetam dotā deleģējuma izpildi; 5. ņemot vērā, ka likuma „Par uzņēmumu ienākuma nodokli” grozījumi paredz, ka turpmāk Ekonomikas ministrijai būs jāizvērtē ietekme uz konkurenci tikai atbalstāmo investīciju projektiem, kura sākotnējo ilgtermiņa ieguldījumu summa pārsniedz 35 miljonus latu, attiecīgs regulējums iekļauts noteikumu projekta 35.punktā; 6. veiktie grozījumi likumā „Par uzņēmumu ienākuma nodokli” paredz pagarināt projekta īstenošanas laiku no 3 līdz 5 gadiem. Minētais laika periods ir pietiekami ilgs periods, kura laikā var mainīties ekonomiskā situācija, kā rezultātā var rasties nepieciešamība pārstrukturēt projekta iesniedzēja komercsabiedrības saimniecisko darbību. Tāpat, ņemot vērā straujo mūsdienu tehnoloģiju attīstību, projekta īstenošanas laikā var rasties nepieciešamība projektā plānotās iekārtas aizstāt ar mūsdienīgākām iekārtām, kas ir saimnieciski izdevīgākas. Ņemot vērā iepriekš minēto,kā arī potenciālo projektu īstenotāju interesi par iespēju veikt grozījumus apstiprinātajā projektā, noteikumu projektā iekļauta jauna norma, kas paredz, ka pēc Ministru kabineta lēmuma spēkā stāšanās par projekta atbalstīšanu jebkuras izmaiņas projektā, kas neatbilst iesniegtajam projekta pieteikuma aprakstam un tajā ietvertajiem projekta ilgtermiņa un īstermiņa mērķiem, nepieciešams rakstiski saskaņot ar Ekonomikas ministriju. Lēmumu par grozījumu tālāku virzību pieņems ar ekonomikas ministra rīkojumu izveidotā komisija; 7. atbilstoši likumā „Par uzņēmumu ienākuma nodokli” veiktajiem grozījumiem, noteikumu projektā redakcionāli precizēti 1.pielikuma 2.7.punkts un trešā sadaļa, kā arī 3.pielikuma 1.2., 1.3., 1.4., 3.1. un 3.7.punkti. Tāpat veikti citi tehniski grozījumi 1. un 3.pielikumā. |
| 5. | Projekta izstrādē iesaistītās institūcijas | Nav attiecināms. |
| 6. | Iemesli, kādēļ netika nodrošināta sabiedrības līdzdalība | Noteikumu projekta izstrādē netika nodrošināta sabiedrības līdzdalība, jo tā regulējums neierobežo un nesašaurina sabiedrības intereses vai indivīda tiesības. |
| 7. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Noteikumu projekts attieksies uz Latvijā reģistrētām komercsabiedrībām un ārvalsts komercsabiedrībām, kuras reģistrētas Latvijā kā nodokļu maksātāji un veiks investīcijas atbalstāmās prioritārās nozarēs vairāk kā 3 milj. latu apmērā jaunajos pamatlīdzekļos, kas nodrošinās darbības paplašināšanos un jaunas darbības uzsākšanu. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Lai izvērtētu projekta iesniedzēju iesniegtos grozījumus atbalstāmo investīciju projektā, tiks sasaukta Investīciju projektu pieteikumu izvērtēšanas komisija, kuras uzdevumus būs izvērtēt, vai projekta iesniedzēja paredzētie grozījumi projektā ir atbalstāmi vai noraidāmi. |
| 3. | Tiesiskā regulējuma finansiālā ietekme | Noteikumu projekts paredz, ka nodokļa maksātājam būs iespēja samazināt piemērojamo UIN atlaides intensitāti (procentus), kas dos iespēju likuma 17.2 pantā noteikto atlaidi apvienot ar cita veida valsts atbalstu, nepārsniedzot maksimāli pieļaujamo reģionālā atbalsta intensitāti. |
| 4. | Tiesiskā regulējuma nefinansiālā ietekme | Nav attiecināms. |
| 5. | Administratīvās procedūras raksturojums | Noteikumu projektā iekļautais regulējums paredz, ka projekta iesniedzējam, kurš UIN atlaidi vēlēsies apvienot ar komercdarbības papildu atbalstu, pirms un pēc komercdarbības papildu atbalsta saņemšanas būs jāiesniedz Ekonomikas ministrijā informācija atbilstoši Ministru kabineta noteikumu Nr.287 2.pielikumam, kurā iekļauta informācija par citiem projekta iesniedzēja sagatavotiem projektiem komercdarbības papildu atbalsta apvienošanai ar šā projekta ietvaros piemērojamo UIN atlaidi, t.sk., norādot, vai komercdarbības papildu atbalstu plānots saņemt, vai arī komercdarbības papildu atbalsts jau ir saņemts. Projekta iesniedzējam minētā informācija būs jāiesniedz pirms komercdarbības papildu atbalsta saņemšanas (plānotais komercdarbības papildu atbalsts) un pēc komercdarbības papildu atbalsta saņemšanas (saņemtais komercdarbības papildu atbalsts), jo plānotā komercdarbības papildu atbalsta summa var atšķirties no faktiski saņemtās komercdarbības papildu atbalsta summas. Ekonomikas ministrija izvērtēs iesniegto informāciju un informēs projekta iesniedzēju par UINatlaides maksimāli pieļaujamo reģionālā atbalsta intensitāti (maksimāli pieļaujamiem procentiem, kādus drīkst sasniegt nodokļa atlaižu summa attiecībā pret sākotnējo ilgtermiņa ieguldījumu summu), ņemot vērā plānoto vai saņemto komercdarbības papildu atbalstu. Ekonomikas ministrijas sniegtā informācija projekta iesniedzējam ir informatīva rakstura, līdz ar to tā projekta iesniedzējam nav juridiski saistoša. Ekonomikas ministrija nosacījumus attiecībā uz maksimāli pieļaujamiem procentiem, kādus drīkst sasniegt nodokļa atlaižu summa attiecībā pret sākotnējo ilgtermiņa ieguldījumu summu, iekļaus Ministru kabineta rīkojuma projektā par projekta atbalstīšanu, kas pēc spēkā stāšanās būs juridiski saistošs projekta iesniedzējam.  Ņemot vērā, ka plānotā komercdarbības papildu atbalsta summa var atšķirties no faktiski saņemtā komercdarbības papildu atbalsta summas, noteikumu projekts paredz iespēju aktualizēt projekta iesniedzējam sniegto informāciju par maksimāli pieļaujamiem procentiem, kādus drīkst sasniegt nodokļa atlaižu summa attiecībā pret sākotnējo ilgtermiņa ieguldījumu summu, ja komercdarbības papildu atbalsts saņemts pirms Ministru kabineta lēmuma pieņemšanas par projekta atbalstīšanu. Tāpat noteikumu projekts paredz iespēju atcelt iepriekšējo un izdot jaunu Ministru kabineta rīkojumu par projekta atbalstīšanu (tajā iekļaujot arī aktualizētos nosacījumus attiecībā uz maksimāli pieļaujamiem procentiem, kādus drīkst sasniegt nodokļa atlaižu summa attiecībā pret sākotnējo ilgtermiņa ieguldījumu summu), ja komercdarbības papildu atbalsts saņemts pēc Ministru kabineta lēmuma par projekta atbalstīšanu spēkā stāšanās.  Ekonomikas ministrijai turpmāk būs jāizvērtē ietekme uz konkurenci tikai atbalstāmo investīciju projektiem, kura sākotnējo ilgtermiņa ieguldījumu summa pārsniedz 35 miljonus latu.  Noteikumu projektā iekļauta norma, kas paredz, ka pēc Ministru kabineta lēmuma spēkā stāšanās par projekta atbalstīšanu jebkuras izmaiņas projektā, kas neatbilst iesniegtajam projekta pieteikuma aprakstam un tajā ietvertajiem projekta ilgtermiņa un īstermiņa mērķiem, rakstiski jāsaskaņo ar Ekonomikas ministriju. Lēmumu par grozījumu tālāku virzību pieņems ar ekonomikas ministra rīkojumu izveidotā komisija. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| V. Tiesību akta projekta atbilstība Latvijas Republikas starptautiskajām saistībām | | |
| 1. | Saistības pret Eiropas Savienību | Komisijas 2008.gada 6.augusta regulas (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula) (Dokuments attiecas uz EEZ)  Valstu reģionālā atbalsta pamatnostādnes 2007.-2013.gadam (2006/C 54/08) (Dokuments attiecas uz EEZ) |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums |  | | |
| A | B | C | D |
|  |  |  |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Noteikumu projekts skar atbalsta programmu, par kuru Eiropas Komisijai ir nosūtīta kopsavilkuma informācija un kura reģistrēta Valsts atbalsta reģistrā ar numuru SA.33016 (2011/X). Ņemot vērā atbalsta programmā veiktās izmaiņas, Ekonomikas ministrija saskaņā ar Komisijas Regulas Nr.800/2008 9.panta 1.punktu nosūtīs Eiropas Komisijai Komisijas Regulas Nr.800/2008 III pielikumā minēto informāciju.  Ja projekta ietvaros plānotās veicamo sākotnējo ilgtermiņa ieguldījumu izmaksas pārsniegs 100 miljonus *euro* ekvivalentu latos un piemērojamā nodokļa atlaide pārsniegs 28 miljonus 125 tūkstošu *euro* ekvivalentu latos, par plānoto lielo atbalstāmo investīciju projektu Ekonomikas ministrija atsevišķi paziņos Eiropas Komisijai atbilstoši Komisijas regulas Nr.800/2008 6.panta 2.punktam. | | |
| Cita informācija | Nav. | | |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Ekonomikas ministrija un Valsts ieņēmumu dienests. |
| 2. | Projekta izpildes ietekme uz pārvaldes funkcijām | Ekonomikas ministrija izvērtēs projekta ietekmi uz Latvijas tautsaimniecību un konkurenci, kā arī uzraudzīs, lai atbalstāmā investīciju projekta īstenošana, apvienojot ar komercdarbības papildu atbalstu, nepārsniegtu maksimāli pieļaujamo reģionālā atbalsta intensitāti. Valsts ieņēmumu dienests nodrošinās UIN atlaides piemērošanas uzraudzību. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav. |

*Anotācijas III, IV un VI sadaļa – projekts šīs jomas neskar.*

Ekonomikas ministrs D.Pavļuts

Vīza: valsts sekretārs J.Pūce

03.01.2012. 18:43

1761

E.Fernāts

67013053

[Edmunds.Fernats@em.gov.lv](mailto:Edmunds.Fernats@em.gov.lv)